P r o i e c t

L E G E

  privind statutul funcţionarului public parlamentar


Parlamentul adoptă prezenta lege organică.

CAPITOLUL I


Dispoziţii generale

Art.1. – (1) Prezenta lege reglementează statutul funcţionarului public parlamentar din Aparatul Parlamentului Republicii Moldova.

(2) Funcţionarul public parlamentar se bucură de stabilitate. El îşi desfăşoară activitatea respectînd principiile de legalitate, imparţialitate, obiectivitate, principiul subordonării ierarhice, precum şi cel al neutralităţii politice.

(3) În sensul prezentei legi, prin Aparat al Parlamentului se înţeleg structurile acestuia care desfăşoară activităţile prevăzute la art.3.

(4) Prevederile prezentei legi nu se aplică personalului din cadrul instituţiilor publice cu statut de persoană juridică subordonate Parlamentului, nici persoanelor care fac parte din cabinetul Preşedintelui Parlamentului, al vicepreşedinţilor Parlamentului, din secretariatul fracţiunilor parlamentare, a căror încadrare se face prin contract individual de muncă.

Art.2. – (1) Funcţionarul public parlamentar numit în structurile Aparatului Parlamentului are un statut special, conferit de atribuţiile şi de obligaţiile care îi revin în exercitarea prerogativelor constituţionale ale Parlamentului ca organ reprezentativ suprem al poporului Republicii Moldova şi ca unică autoritate legislativă a statului.

(2) Funcţia publică parlamentară este o funcţie publică specifică de carieră, autonomă.

Art.3. – În sensul prezentei legi, activităţile, desfăşurate de funcţionarul public parlamentar, care implică exercitarea prerogativelor constituţionale ale Parlamentului sînt următoarele:

a) asigurarea tehnică şi de specialitate a elaborării, avizării, redactării, traducerii şi definitivării proiectelor de acte legislative, a notelor informative şi a rapoartelor;

b) asigurarea exercitării controlului parlamentar;

c) reprezentarea Parlamentului la Curtea Constituţională şi în instanţele de judecată;

d) elaborarea de studii, sinteze şi de analize comparative în scopul  perfecţionării cadrului legislativ;

e) organizarea, prezentarea şi redactarea actelor comisiilor permanente ale Parlamentului ;

f) organizarea lucrărilor şedinţelor plenare ale  Parlamentului;

g) organizarea şi deservirea lucrărilor Biroului permanent, elaborarea actelor acestuia;

h) managementul resurselor umane;

i) planificarea, gestionarea şi controlul resurselor financiare;

j) documentarea, evidenţa şi informatizarea activităţii legislative;

k) organizarea şi desfăşurarea activităţilor de relaţii parlamentare externe şi de protocol, relaţii cu presa şi publicul, petiţii şi audienţe.

Art.4. – (1) Raporturile de serviciu se nasc şi se exercită în baza actului administrativ de numire, emis în condiţiile prezentei legi.

(2) Funcţia publică parlamentară din structurile Aparatului Parlamentului este funcţia în care persoana desfăşoară activităţile prevăzute la art.3 pe o durată nedeterminată.

Art.5. – (1) Funcţiile publice parlamentare se clasifică în raport cu nivelul atribuţiilor titularului funcţiei, după cum urmează:

a) funcţii publice parlamentare de conducere de nivel superior:

          - secretar general, secretar general adjunct;

b) funcţii publice parlamentare de conducere:

- şef direcţie, şef adjunct direcţie;

          - şef  secţie;

          - şef serviciu;

c) funcţii publice parlamentare de execuţie:

          - expert parlamentar, consultant principal;

          - referent principal, referent superior.

(2) Vechimea minimă în funcţie publică necesară pentru ocuparea funcţiilor publice parlamentare este stabilită prin hotărîre a Biroului permanent, la propunerea Secretarului general.

(3)  Fiecărei categorii de funcţionari publici parlamentari i se atribuie unul din gradele de calificare prevăzute la art.33 al Legii nr.158-XVI din 4 iulie 2008 cu privire la funcţia publică şi statutul funcţionarului public (în continuare – Legea nr.158/2008).

(4)  Trecerea funcţionarului public parlamentar în alt grad de calificare se face succesiv, în corespundere cu pregătirea lui profesională, cu rezultatele activităţii şi ale atestării. Pentru trecerea în gradul de calificare imediat superior, vechimea în grad este de cel puţin 2 ani. Regulamentul privind modul de atestare a funcţionarului public parlamentar se aprobă de Secretarul general.

(5) Pentru îndeplinirea unor misiuni de răspundere deosebită, funcţionarul public poate fi trecut înainte de termen în gradul care îl depăşeşte pe cel anterior cu un grad.

(6) Funcţionarului public parlamentar numit în funcţia de expert parlamentar şi consultant principal, i se conferă gradul de calificare de consilier de stat.

CAPITOLUL II


Incompatibilităţi şi restricţii

  Art.6. – (1) Funcţionarul public parlamentar cade sub incidenţa art.25 şi art.26 privind incompatibilităţile şi restricţiile din Legea nr.158/2008.

(2) Funcţionarii publici parlamentari care se află în una dintre situaţiile prevăzute la alin.(1) vor opta, în termen de 1 lună, pentru încetarea incompatibilităţii şi/sau a raporturilor ierarhice directe.

Art.7. – (1) Situaţia de incompatibilitate şi restricţiile se constată de către Secretarul general al Aparatului Parlamentului (în continuare – Secretar general).

(2) Procedura de constatare a incompatibilităţilor este stabilită în Regulamentul Aparatului Parlamentului.

CAPITOLUL III

Numirea, formarea profesională şi promovarea funcţionarului public parlamentar

SECŢIUNEA 1


Numirea funcţionarului public parlamentar

Art.8. –  În structurile Aparatului Parlamentului, persoana poate ocupa o funcţie publică parlamentară dacă întruneşte cumulativ următoarele condiţii:

a) deţine cetăţenia Republicii Moldova;

b) posedă limba de stat;

c) are studii superioare, absolvite cu diplomă de licenţă sau cu diplomă echivalentă;

d) întruneşte condiţiile de vechime stabilite prin hotărîre a Biroului permanent;

e) este aptă din punct de vedere medical de îndeplinirea funcţiei, starea sănătăţii fiind atestată prin examen medical;

f) nu are antecedente penale nestinse pentru infracţiuni săvîrşite cu intenţie;

g) nu a fost destituită dintr-o funcţie publică în ultimii 5 ani;

h) a fost declarată "admis" la concursul sau la examenul susţinut pentru ocuparea funcţiei publice parlamentare.

Art.9. – (1) Numirea funcţionarului public parlamentar într-o funcţie publică vacantă se face prin concurs, examen sau promovare, după caz, în condiţiile prezentei legi.

(2) Concursul se organizează şi se desfăşoară în cazul în care, pentru ocuparea unui post vacant, se înscriu minimum două persoane.

(3) Examenul are loc în cazul în care, pentru ocuparea unui post vacant, la concurs s-a înscris o singură persoană sau numărul celor înscrişi este egal ori mai mic decît numărul posturilor vacante de acelaşi nivel, scoase la concurs.

Art.10. – (1) Rezultatul concursului sau al examenului se aduce la cunoştinţă candidaţilor în termen de 5 zile de la susţinerea lui.

(2)  Regulamentul privind modul de organizare şi desfăşurare a concursului sau a examenului se aprobă de Secretarul general.

Art.11. – (1) Secretarul general se numeşte în funcţie de către Preşedintele Parlamentului.

(2) Secretarul general adjunct se numeşte în funcţie prin act administrativ de către Preşedintele Parlamentului, la propunerea Secretarului general.

(3) Numirea în funcţiile publice parlamentare, cu excepţia celor menţionate la alin.(1) şi alin.(2), se efectuează prin act administrativ de către Secretarul general.

Art.12. – În exercitarea atribuţiilor, Secretarul general:

a) organizează şi conduce activitatea Aparatului Parlamentului şi poartă răspundere pentru îndeplinirea funcţiilor care îi revin autorităţii;

b) prezintă propuneri Biroului permanent privind structura, statul de personal şi efectivul Aparatului Parlamentului;

c) repartizează sarcinile şi atribuţiile şefilor de structuri ale Aparatului Parlamentului şi stabileşte responsabilitatea acestora de executarea însărcinărilor încredinţate;

d) emite ordine în probleme ce ţin de competenţa sa, organizează şi coordonează activitatea structurilor Aparatului Parlamentului, stabilind modul de interacţiune între ele;

e) numeşte în funcţii, modifică şi suspendă raporturile de serviciu ale funcţionarilor publici parlamentari, decide încetarea acestor raporturi, angajează şi concediază personalul Aparatului Parlamentului;

f) exercită alte atribuţii ce decurg din actele legislative şi din dispoziţiile Preşedintelui Parlamentului;

g) este ordonatorul principal de credite al Parlamentului;

h) prezintă anual Preşedintelui Parlamentului şi Biroului permananent al Parlamentului darea seamă privind activitatea Aparatului Parlamentului.

Art.13. – (1) Actul administrativ de numire se face în scris şi trebuie să conţină temeiul legal al numirii, numele funcţionarului public parlamentar, denumirea funcţiei publice parlamentare, data de la care urmează să exercite funcţia publică parlamentară, drepturile salariale, precum şi locul de desfăşurare a activităţii.

(2) Fişa postului, aferentă funcţiei publice parlamentare, se anexează la actul administrativ de numire. O copie de pe aceasta se înmînează funcţionarului public parlamentar.

Art.14. – (1) La învestirea iniţială în funcţia publică parlamentară, funcţionarul public parlamentar depune jurămîntul prevăzut la art.32 alin.(1) din Legea nr.158/2008 în termen de 10 zile de la emiterea actului de numire.

(2) Secretarul general depune jurămîntul în faţa Biroului permanent al Parlamentului.

(3) Funcţionarii publici parlamentari depun jurămîntul în faţa Secretarului general şi/sau a secretarului general adjunct şi conducătorului structurii în care îşi va desfăşura activitatea.

(4) Refuzul depunerii jurămîntului sau neprezentarea în termen din motive neîntemeiate la depunerea jurămîntului se consemnează în scris şi atrage revocarea actului administrativ de numire în funcţie publică parlamentară.

Formarea profesională a funcţionarului public parlamentar

Art.15. – (1) Funcţionarul public parlamentar are dreptul şi obligaţia de a se perfecţiona profesional şi de a urma cursuri organizate în acest scop.

(2) Formarea şi perfecţionarea profesională a funcţionarilor publici parlamentari au un caracter continuu, se organizează şi se desfăşoară potrivit unui program anual, aprobat de Secretarul general.

(3) Pentru acoperirea cheltuielilor aferente realizării programului de formare şi perfecţionare profesională a funcţionarilor publici parlamentari, în bugetul anual al Parlamentului se prevăd cel puţin 3% din fondul de salarizare al Aparatului Parlamentului.

(4) Programul de formare şi perfecţionare profesională se aduce la cunoştinţă funcţionarilor publici parlamentari.

Art.16. – Formarea şi perfecţionarea profesională a funcţionarilor publici parlamentari se realizează prin:

a) cursuri organizate de Parlament sau de furnizorii de servicii de formare şi perfecţionare profesională specifice activităţii parlamentare din ţară sau din străinătate;

b)  stagii de practică şi de specializare în ţară şi în străinătate;

c) formare şi perfecţionare profesională individualizată;

d) alte forme de pregătire profesională.

Art.17. – (1) Funcţionarului public parlamentar care urmează o formă de specializare sau de perfecţionare i se păstrează pe toată perioada drepturile salariale dacă această formă:

a) este organizată la iniţiativa Parlamentului;

b) este urmată la iniţiativa funcţionarului public parlamentar, cu aprobarea Secretarului general.

(2) În cazul în care cursurile de perfecţionare sînt organizate în altă localitate decît cea de domiciliu, funcţionarul public parlamentar beneficiază şi de drepturi de delegare, potrivit prezentei legi.

Promovarea funcţionarului public parlamentar

Art.18. – (1) Promovarea funcţionarului public parlamentar este o modalitate de dezvoltare a carierei prin ocuparea unei funcţii publice parlamentare vacante, superioare celei exercitate.

(2) În o funcţie publică parlamentară de conducere de nivel superior poate fi promovat funcţionarul public parlamentar care are o vechime minimă de 3 ani în funcţia publică parlamentară deţinută şi care manifestă capacităţi de îndeplinire a cerinţelor specifice prevăzute în fişa postului funcţiei superioare vacante.

(3) Pentru promovare în funcţie publică parlamentară de conducere este necesară o vechime minimă de 2 ani în funcţie publică parlamentară.  

(4) Nu poate fi promovată în funcţie publică parlamentară persoana care are sancţiuni disciplinare nestinse.

CAPITOLUL IV


Drepturile şi obligaţiile funcţionarului public parlamentar

Drepturile funcţionarului public parlamentar

Art.19. – (1) Funcţionarul public parlamentar are dreptul de a fi încadrat în funcţie corespunzător pregătirii, specializării, competenţei profesionale, experienţei şi aptitudinilor personale.

(2) Funcţionarul public parlamentar are dreptul de a fi promovat în funcţie corespunzător pregătirii şi experienţei sale.

(3) Funcţionarul public parlamentar se bucură de stabilitate, de egalitate de şanse la numire şi promovare în funcţie, precum şi de acces la formele de perfecţionare profesională.

Art.20. – Activitatea funcţionarului public parlamentar se desfăşoară în condiţii care asigură respectarea standardelor de stat privind organizarea, protecţia, securitatea şi igiena muncii.

Art.21. – Funcţionarul public parlamentar are dreptul de a fi informat despre deciziile privind aplicarea statutului de funcţionar public parlamentar care îl vizează în mod direct.

Art.22. – Funcţionarii publici parlamentari se pot organiza în sindicate sau în alte asociaţii care au ca scop reprezentarea intereselor proprii, perfecţionarea profesională, protejarea statutului lor.

Art.23. – (1) Dreptul la asociere sindicală este garantat funcţionarului public parlamentar în condiţiile legii.

(2) Funcţionarul public parlamentar poate exercita dreptul la grevă în condiţiile legii.

Art.24. – (1) Salarizarea funcţionarilor publici parlamentari se stabileşte prin lege.

(2) Pentru activitatea desfăşurată, funcţionarul public parlamentar are dreptul la un salariu de bază lunar, la adaosuri, sporuri, suplimente, indemnizaţii, premii, bonusuri şi la alte plăţi potrivit legislaţiei aplicabile funcţionarilor publici şi prezentei legi.

(3) Adaosurile, sporurile şi suplimentele la salariul de bază cu titlu de stimulare sau compensare, premiile pentru rezultatele  activităţii curente, precum şi  recompensa conform rezultatelor activităţii anuale a Aparatului Parlamentului, se stabilesc funcţionarilor publici parlamentari în mod diferenţiat, prin hotărîre a Parlamentului, în raport cu natura, importanţa, complexitatea şi cu responsabilitatea funcţiilor în care aceştia sînt numiţi, cu vechimea, disponibilitatea, confidenţialitatea şi cu fidelitatea acestora în asigurarea bunei funcţionări a serviciului public.

(4) Funcţionarului public parlamentar i se garantează:

a) spor lunar pentru vechime în serviciul public, care se majorează cu 1% din salariul lunar, pentru fiecare an de activitate în serviciu public, realizat cu începere de la 27 august 1991, dar nu mai mult de 20 % din salariul lunar;

b) premiu anual în mărimea a cel puţin unui salariu mediu lunar;

c) bonus jubiliar la împlinirea a 5, 10, 15, 20, 25, 30, 35 şi 40 ani de activitate în cadrul Aparatului Parlamentului;

d) spor pentru păstrarea secretului de stat, confidenţialitate, operativitate, intensitate a muncii, vechime în muncă, pentru grad de calificare, precum şi pentru executarea unor activităţi de importanţă deosebită sau de urgenţă;

e) spor pentru utilizarea, în exerciţiul funcţiei, a unor limbi străine (cu excepţia interpreţilor, traducătorilor), pentru posedarea de limbi străine şi aplicarea lor în activitate;

f) spor pentru grad ştiinţific în conformitate cu art.29 din Legea nr.355-XVI din 23 decembrie 2005 cu privire la sistemul de salarizare în sectorul bugetar;

g) supliment pentru activitate prelungită în mărime de pînă la 20% din salariul lunar.

Art.25. – (1) Vechimea în serviciul public parlamentar include perioadele de activitate în calitate de funcţionar public în Aparatului Parlamentului de pînă la intrarea în vigoare a prezentei legi.

(2) Perioada de activitate în serviciul public parlamentar se include în stagiul de cotizare în serviciul public.

(3) Funcţionarul public parlamentar de specialitate juridică ce a activat cel puţin 10 ani în structura de specialitate a Aparatului Parlamentului este scutit de efectuarea stagiului profesional dacă, în termen de un an după încetarea raporturilor de serviciu, a solicitat eliberarea licenţei pentru exercitarea profesiei de avocat sau de notar.

Art.26. – (1) Funcţionarul public parlamentar are dreptul, în fiecare an calendaristic, la concediu de odihnă plătit cu o durată de 30 de zile lucrătoare. În cazul în care vechimea în serviciul public depăşeşte 5, 10, 15 ani, concediul de odihnă plătit se măreşte cu 4, 6 şi, respectiv, 8 zile lucrătoare.

(2) Funcţionarul public parlamentar are dreptul, din motive întemeiate, la un concediu anual neplătit de cel mult 60 de zile în decursul unui an.

Art.27. – Funcţionarul public parlamentar are dreptul la concediu medical şi la alte concedii în condiţiile legii.

Obligaţiile funcţionarului public parlamentar

Art.28. – Funcţionarul public parlamentar are obligaţia de a îndeplini cu profesionalism şi imparţialitate atribuţiile de serviciu, conform fişei postului, de a respecta normele de conduită profesională prevăzute de Legea nr.25-XVI din 22 februarie 2008 privind Codul de conduită a funcţionarului public.

Art.29. – Funcţionarul public parlamentar are obligaţia de a nu diminua, în nici o împrejurare, prin activitate şi conduită personală, prestigiul funcţiei şi al Parlamentului.

Art.30. – În exercitarea atribuţiilor, funcţionarul public parlamentar este obligat să aibă un comportament demn, o ţinută morală şi vestimentară ireproşabilă.

Art.31. – (1) Funcţionarul public parlamentar este obligat să se conformeze dispoziţiilor date de superiorii ierarhici şi să exercite în termen sarcinile încredinţate.

(2) În caz de imposibilitate a exercitării funcţiei, funcţionarul public parlamentar este obligat să anunţe de îndată superiorii ierarhici.

Art.32. – Funcţionarul public parlamentar este obligat să păstreze secretul de stat, confidenţialitatea în legătură cu faptele, informaţiile sau cu documentele de care ia cunoştinţă în exercitarea atribuţiilor de serviciu, în condiţiile legii, cu excepţia informaţiilor de interes public.

Art.33. – Funcţionarul public parlamentar este obligat ca, în termen de 20 de zile de la numire într-o funcţie publică parlamentară sau la încetarea raporturilor de serviciu, să depună declaraţie cu privire la venituri şi la proprietăţi. Declaraţia cu privire la venituri şi la proprietăţi se actualizează potrivit legii.

Art.34. – Funcţionarul public parlamentar are obligaţia de a respecta prevederile Legii nr.16-XVI din 15 februarie 2008 cu privire la conflictul de interese.

Art.35. – Funcţionarul public parlamentar cu funcţii de conducere de nivel superior şi funcţionarul public parlamentar cu funcţii de conducere răspund de ordinele şi de instrucţiunile pe care le dau funcţionarilor din subordine. Acestea trebuie să fie conforme reglementărilor legale şi să nu lezeze onoarea şi demnitatea funcţionarilor publici parlamentari care urmează să le execute.

CAPITOLUL V


Modificarea, suspendarea şi încetarea raportului de serviciu

Modificarea raportului de serviciu

Art.36. – Modificarea raportului de serviciu se face prin:

a) delegare;

b) detaşare;

c) transfer;

d) promovare.

Art.37. – (1) Delegarea se dispune în interesul Parlamentului. Ea reprezintă exercitarea temporară în afara locului de muncă, conform dispoziţiei angajatorului, a unor activităţi sau sarcini corespunzătoare atribuţiilor de serviciu.

(2) Delegarea în interesul Parlamentului se dispune pe o perioadă de cel mult 60 de zile calendaristice într-un an.

(3) Delegarea pe o perioadă mai mare de 60 de zile calendaristice în cursul unui an se poate dispune numai cu acordul scris al funcţionarului public parlamentar, pentru cel mult 90 de zile calendaristice.

(4) Funcţionarul public parlamentar poate refuza delegarea dacă se află în una dintre următoarele situaţii:

a) graviditate;

b) îşi creşte singur copilul minor;

c) starea sănătăţii, dovedită cu certificat medical, face contraindicată delegarea.

(5) În perioada delegării, funcţionarului public parlamentar i se păstrează funcţia şi salariul. Acesta are dreptul la plata:

a) cheltuielilor de călătorie tur-retur;

b) cheltuielilor de cazare;

c) diurnei.

(6) Modul şi mărimea plăţilor de la alin.(5) se stabilesc potrivit legislaţiei în vigoare ce se referă la deplasări în interes de serviciu.

Art.38. – (1) Detaşarea reprezintă schimbarea temporară a locului de muncă al funcţionarului public parlamentar, în temeiul dispoziţiei Secretarului general, la o altă autoritate sau instituţie publică în scopul exercitării unor atribuţii de serviciu în interesul acestora.

(2) Detaşarea se dispune în interesul autorităţii sau al instituţiei publice, la solicitarea acestora, pe o perioadă de cel mult 6 luni. În cursul unui an calendaristic, un funcţionar public parlamentar poate fi detaşat pe o perioadă mai mare de 6 luni numai cu acordul său scris.

(3) Detaşarea se poate dispune doar dacă pregătirea profesională a funcţionarului public parlamentar corespunde atribuţiilor şi responsabilităţilor funcţiei publice pentru care urmează să fie detaşat.

(4) Funcţionarul public parlamentar poate refuza detaşarea dacă se află în una dintre următoarele situaţii:

a) graviditate;

b) îşi creşte singur copilul minor;

c) starea sănătăţii, dovedită cu certificat medical, face contraindicată detaşarea;

d) detaşarea se face într-o localitate în care nu i se asigură condiţii corespunzătoare de cazare;

e) este singurul întreţinător al familiei;

f) există alte motive familiale justificate.

(5) Pe perioada detaşării, funcţionarului public parlamentar i se păstrează funcţia. Cheltuielile legate de plata salariului se suportă de către autoritatea sau instituţia publică beneficiară. Salariul corespunzător funcţiei publice pentru care este detaşat nu poate fi mai mic decît salariul de la locul său de muncă. Dacă salariul funcţiei publice pentru care este detaşat este mai mare, funcţionarul public parlamentar are dreptul să-l primească. Pe timpul detaşării în o altă localitate, autoritatea sau instituţia publică beneficiară este obligată să suporte costul integral al transportului funcţionarului tur-retur, cel puţin o dată pe lună, şi al cazării.

Art.39 – Transferul, ca modalitate a modificării raporturilor de serviciu, are loc între autorităţile publice sau între structurile interioare ale aceleiaşi autorităţi publice în condiţiile art.48 şi 49 din Legea nr.158/2008.

Art.40. -(1) Promovarea este modalitatea de dezvoltare a carierei prin ocuparea unei funcţii publice parlamentare superioare celei exercitate.

(2) Promovarea funcţionarului public parlamentar într-o funcţie publică parlamentară  superioară se face în bază de merit.

(3) Promovarea funcţionarului public parlamentar se efectuează în cadrul Aparatului Parlamentului în funcţia publică parlamentară vacantă.

SECŢIUNEA a 2-a


Suspendarea raportului de serviciu

Art.41. – (1) Raportul de serviciu se suspendă de drept în cazul cînd funcţionarul public parlamentar se află în una dintre următoarele situaţii:

a) este ales sau numit pe o durată determinată în o altă funcţie în cadrul unei autorităţi sau instituţie publică; perioada de exercitare a acelei funcţii se consideră vechime în funcţia publică parlamentară, precum şi vechime în specialitate;

b) este încadrat în cabinetul persoanei care exercită funcţii de demnitate publică;

c) este arestat preventiv;

d) se află în concediu pentru incapacitate temporară de muncă, în condiţiile legii;

e) este impusă carantina, în condiţiile legii;

f) se află în concediu de maternitate, în condiţiile legii;

g) este declarat de instanţa de judecată dispărut fără urmă;

h) există o stare de forţa majoră;

i) în alte cazuri expres prevăzute de lege.

(2) În termen de 5 zile calendaristice de la data încetării motivului de suspendare de drept, funcţionarul public parlamentar este obligat să informeze în scris Secretarul general despre acest fapt.

(3) În termen de 5 zile de la expirarea termenului prevăzut la alin. (2), Secretarul general este obligat să asigure condiţiile necesare reluării activităţii de către funcţionarul public parlamentar.

Art.42. – (1) Raportul de serviciu se suspendă la iniţiativa funcţionarului public parlamentar în caz de:

a) concediu parţial plătit pentru îngrijirea copilului cu vîrstă de pînă la 3 ani, în condiţiile legii;

b) concediu suplimentar neplătit pentru îngrijirea copilului cu vîrstă de la 3 pînă la 6 ani;

c) participare la campania electorală pînă în ziua ulterioară alegerilor, dacă nu este ales;

d) concediu fără plată pentru studii sau pentru alte interese personale;

e) în alte situaţii prevăzute de lege.

(2) Cererea de suspendare a raportului de serviciu se face în scris, motivat, cu cel puţin 7 zile calendaristice înainte de data de la care se solicită suspendarea.

Art.43. – Pe perioada suspendării raportului de serviciu, Secretarul general este obligat să rezerve funcţia publică parlamentară respectivă. Numirea unei alte persoane în această funcţie se face pe o perioadă determinată.

SECŢIUNEA a 3-a


Încetarea raportului de serviciu

Art.44. – Încetarea raportului de serviciu al funcţionarului public parlamentar are loc:

a) la demisie;

b) la eliberare din funcţia publică parlamentară;

c) la destituire din funcţia publică parlamentară;

d) la împlinirea vîrstei de pensionare;

e) de drept.

Art.45. – (1) Funcţionarul public parlamentar poate demisiona avînd obligaţia de a notifica în scris Secretarul general despre această intenţie.

(2) Secretarul general poate demisiona avînd obligaţia de a notifica în scris Preşedintele Parlamentului despre această intenţie.

(3) Demisia nu trebuie motivată şi produce efecte după 14 zile calendaristice de la înregistrare. Demisia poate produce efecte imediate cu acordul Secretarului general.

Art.46. – Eliberarea din funcţia publică parlamentară se efectuează prin act administrativ, de către Secretarul general, în condiţiile art.63 din Legea nr.158/2008.

Art.47. – Destituirea din funcţia publică parlamentară se dispune prin act administrativ de către Secretarul general, se comunică funcţionarului public parlamentar în termen de 5 zile lucrătoare de la data emiterii, în cazul:

a) aplicării unei sancţiuni disciplinare pentru săvîrşirea repetată a unei abateri disciplinare sau a unei abateri disciplinare care a avut consecinţe grave;

b) apariţiei unei situaţii legale de incompatibilitate şi de lipsă de acţiune din partea funcţionarului public parlamentar pentru încetarea acestei situaţii în termen de 30 zile de la data apariţiei.

Art.48. – Raportul de serviciu încetează de drept:

a) la data decesului;

b) la data rămînerii irevocabile a hotărîrii judecătoreşti de declarare a decesului funcţionarului public parlamentar dispărut fără urmă;

c) în cazul neîndeplinirii condiţiei prevăzută la art.8 lit. a);

d) ca urmare a declarării de către instanţa de judecată a nulităţii actului administrativ de numire în funcţie;

e) în cazul condamnării funcţionarului public parlamentar prin hotărîre judecătorească definitivă pentru săvîrşirea cu intenţie a unei infracţiuni;  

f) ca urmare a interzicerii exercitării funcţiei publice parlamentare în temeiul unei hotărîri judecătoreşti;

g) la data expirării termenului de exercitare a funcţiei publice temporare.

Art.49. – (1) La încetarea raportului de serviciu, funcţionarul public parlamentar îşi păstrează drepturile dobîndite în cadrul carierei, cu excepţia cazului în care raportul de serviciu a încetat din motive imputabile lui.

(2) La încetarea raportului de serviciu, funcţionarul public parlamentar are obligaţia de a preda lucrările şi bunurile care i-au fost încredinţate pentru exercitarea atribuţiilor de serviciu.

Art.50. –  În cazul în care raportul de serviciu a încetat din motive pe care le consideră neîntemeiate, funcţionarul public parlamentar se poate adresa în instanţă de contencios administrativ.

SECŢIUNEA a 4-a

Garanţii la încetarea raportului de serviciu

Art.51. – (1) Funcţionarul public parlamentar al cărui raport de serviciu a încetat pentru motive neimputabile în condiţiile art.44 lit. d) şi art.46 beneficiază de o indemnizaţie egală cu 6 salarii medii lunare.

(2) În cazul pensionării anticipate ori al obţinerii dreptului la pensie pentru limită de vîrstă sau în cazul încetării raporturilor de serviciu, funcţionarul public parlamentar, la cererea lui scrisă, beneficiază, pentru fiecare an complet de activitate în serviciul public parlamentar, de dreptul la o indemnizaţie unică în proporţie de 50% din salariul mediu lunar stabilit pentru funcţia deţinută la momentul depunerii cererii.

Art.52. – (1) Funcţionarul public parlamentar din structurile Aparatului Parlamentului are dreptul la asigurări sociale în condiţiile Legii nr.156-XIV din 10 octombrie 1998 privind pensiile de asigurări sociale de stat.

(2) Cuantumul integral al pensiei funcţionarului public parlamentar, se indexează anual.

Art.53. – Funcţionarii publici parlamentari care împlinesc vîrsta de pensionare îşi pot continua activitatea în Aparatul Parlamentului cu acordul Secretarului general, în condiţiile art.42 din Legea nr.158/2008.

Art.54. – Copiii cu vîrstă de pînă la 18 ani sau copiii care îşi continuă studiile pînă la împlinirea vîrstei de 25 de ani ai funcţionarului public parlamentar decedat beneficiază de o pensie în proporţie de 75% din salariul mediu lunar pe care funcţionarul public parlamentar l-a avut la data decesului.

CAPITOLUL VI


Răspunderea disciplinară a funcţionarilor publici parlamentari

Art.55. – Funcţionarii publici parlamentari răspund disciplinar, contravenţional, civil şi penal, în condiţiile legii, pentru încălcarea îndatoririlor de serviciu, a normelor de conduită, pentru pagubele materiale pricinuite, contravenţiile sau infracţiunile săvîrşite în timpul serviciului sau în legătură cu exercitarea atribuţiilor funcţiei.

Art.56. – (1) Funcţionarii publici parlamentari răspund disciplinar pentru abateri de la atribuţiile de serviciu.

(2) Constituie abatere disciplinară:

a) nerespectarea programului de muncă;

b) desfăşurarea de activităţi cu caracter politic;

c) refuzul nejustificat de a îndeplini o atribuţie ce îi revine potrivit fişei postului;

d) neglijenţa repetată în exercitarea atribuţiilor;

e) încălcarea sistematică a termenelor de executare a atribuţiilor;

f) nerespectarea confidenţialităţii faptelor, informaţiilor, documentelor de care ia cunoştinţă în exercitarea atribuţiilor de serviciu;

g) alte fapte imputabile.

Art.57. – Sancţiunile disciplinare care se pot aplica funcţionarilor publici parlamentari proporţional gravităţii faptelor sînt:

a) avertismentul;

b) mustrarea;

c) mustrarea aspră;

d) destituirea.

Art.58. – (1) Sancţiunea disciplinară se aplică de către Secretarul general în cel mult 30 de zile de la data la care s-a luat cunoştinţă despre abatere, dar nu mai mult de 3 luni de la data săvîrşirii ei.

(2) Modul de sancţionare este prevăzut în Regulamentul Aparatului Parlamentului.

Art.59. – (1) Sancţiunile disciplinare se sting de drept după cum urmează:

a) la 6 luni de la aplicare, sancţiunile disciplinare prevăzute la  art.57 lit. a) şi b), dacă funcţionarul public parlamentar sancţionat nu a săvîrşit o altă abatere disciplinară în această perioadă;

b) la un an de la aplicare, sancţiunea prevăzută la art.57 lit. c), dacă funcţionarul public parlamentar sancţionat nu a săvîrşit o altă abatere disciplinară în această perioadă.

(2) Din momentul aplicării sancţiunii disciplinare şi pînă la stingerea acesteia, funcţionarului public parlamentar, i se suspendă plata premiului pentru rezultatele activităţii curente.

(3) Stingerea înainte de termen a sancţiunilor disciplinare prevăzute la alin.(1) se dispune prin ordin al Secretarului general.

CAPITOLUL VII


Dispoziţii tranzitorii şi finale

Art.60. – Pînă la adoptarea unei legi cu privire la retribuirea funcţionarilor publici, salarizarea funcţionarilor publici parlamentari se efectuează conform Legii nr.355-XVI din 23 decembrie 2005 cu privire la sistemul de salarizare în sectorul bugetar şi prezentei legi.

Art.61. Pînă la 1 ianuarie 2011, Parlamentul:

· va adopta Regulamentul Aparatului Parlamentului;

· va aduce actele legislative în concordanţă cu prezenta lege.

Art.62. - Funcţionarii publici din cadrul Aparatului Parlamentului ce deţin funcţii publice ce nu sunt enumerate la articolul 5 al prezentei legi, vor rămîne în funcţiile deţinute, pînă la adoptarea Regulamentului de organizare internă a Aparatului Parlamentului.

Art.63.- În cazul în care, pentru unii funcţionari publici parlamentari, după punerea în aplicare a prezentei legi, gradele de calificare corespunzătoare funcţiei publice deţinute vor fi inferioare gradelor de calificare deţinute în temeiul Legii serviciului public nr.443-XIII din 4 mai 1995, ultimele îşi păstrează valabilitatea.

PREŞEDINTELE  PARLAMENTULUI

Notă informativă 

la proiectul de lege 

privind statutul funcţionarului public parlamentar 


Potrivit art.6 din Constituţie, în Republica Moldova puterea legislativă, executivă şi judecătorească sînt separate şi colaborează în exercitarea prerogativelor ce le revin.


Art. 60 din Constituţie statuează că, Parlamentul este organul reprezentativ suprem al poporului Republicii Moldova şi unica autoritate legislativă a statului.


În activitatea sa, Parlamentul, potrivit art.141 din Regulamentul Parlamentului, adoptat prin Legea nr.797-XIII din 2 aprilie 1996, este asistat organizatoric, informaţional, tehnic, juridic de către Aparatul Parlamentului.


Datorită faptului, că în exercitarea atribuţiilor sale constituţionale, Parlamentul,  unica autoritate legislativă a statului, este asistat de către un corp de funcţionari publici, care însă după specificul atribuţiilor ce le exercită se diferenţiază de atribuţiile funcţionarilor publici stabilite în Legea cu privire la funcţia publică şi statutul funcţionarului public, şi anume elaborarea, avizarea, redactarea şi definitivarea proiectelor de actele legislative, care sunt adoptate de către unica autoritate legislativă a statului în temeiul normelor constituţionale, şi care ocupă poziţia cea mai înaltă în ierarhia actelor normative din Republica Moldova, este imperios necesar, adoptarea unui act legislativ în acest sens, care ar determina statutul acestei categorii de funcţionari. 

 
Specificitatea funcţionarilor publici parlamentari, este determinată şi de faptul, că această categorie de funcţionari, sunt atribuiţi puterii legislative în stat, iar activităţile desfăşurate de către funcţionarul public parlamentar, sunt indisolubil legate de exercitarea prerogativelor constituţionale ale Parlamentului. 


La elaborarea proiectului de lege privind statutul funcţionarului public parlamentar, s-a ţinut cont de propunerile înainte de către experţii internaţionali din cadrul proiectului Programului Naţiunilor Unite pentru Dezvoltare (PNUD) ,,Consolidarea capacităţii instituţionale a Parlamentului Republicii Moldova”, precum şi de sugestiile experţilor Proiectului Twinning Nr. MD/07/PCA/JH/01 ,,Susţinerea Parlamentului Republicii Moldova”.


În această ordine de idei, au fost luate în consideraţie sugestiile experţilor proiectului Twinning ,,Susţinerea Parlamentului Republicii Moldova”, în cadrul raportului pentru un nou cadru de reglementări în domeniul managementului resurselor umane în Parlamentul Republicii Moldova, care au atenţionat importanţa practicilor europene referitoare la separarea puterii legislative de cea executivă, ceea ce înseamnă de asemenea că funcţionarii publici din cadrul autorităţilor legislative, nu sunt clasificaţi conform aceleiaşi ierarhii şi obligaţiunile lor sunt definite separat de cele ale executivului. În practicile europene  ramurile legislative ale administraţiei de stat sunt situate deasupra ierarhiei executive, luînd în considerare faptul că un funcţionar public care îşi desfăşoară activitatea în cadrul puterii legislative are anumite particularităţi care complică reglementarea în acelaşi fel ca şi în privinţa puterii executive. De asemenea, s-a accentuat inoportunitatea unei reglementări unice pentru întreaga administraţie publică – inclusiv puterea executivă şi legislativă, prin încorporarea Parlamentului în organele administraţiei publice centrale. Iar confuzia şi amestecarea diferitor ramuri ale puterii ar trebui evitată, întrucît aceasta nu satisface cerinţele unor principii democratice şi practici europene. În cadrul raportului, a fost accentuată necesitatea stabilirii unor compensaţii echitabile funcţionarilor Aparatului Parlamentului pentru activităţile prestate, pentru asigurarea bunei funcţionări a serviciului public parlamentar.  


Astfel, s-a considerat imperios necesar elaborarea acestui proiect de lege, prin care urmează să fie reglementat statutul funcţionarului public parlamentar.


Pornind de la aceste stipulaţii, şi în ideea creării unui serviciu public profesionist în cadrul Aparatului Parlamentului, a fost elaborat proiectul de lege privind statutul funcţionarului public parlamentar, menit să promoveze standardele Comunităţii Europene în acest domeniu. Regimul juridic aplicabil funcţionarului public parlamentar, este reglementat distinct în legislaţia multor state cu o democraţie avansată cum este Franţa, Germania, România, Statele Unite ale Americii şi alte state.


Prin elaborarea proiectului de lege, s-a urmărit crearea cadrului legislativ necesar formării unor funcţionari publici parlamentari de carieră, cu o temeinică pregătire profesională, neutri din punct de vedere politic, capabili să îndeplinească, prompt şi eficient activităţile care le-au fost încredinţate în virtutea statutului lor, punînd astfel, baza unui serviciu public parlamentar bazat pe principiile stabilităţii, profesionalismului, imparţialităţii, transparenţei şi eficienţei, menit să corespundă exigenţelor societăţii şi statului în general, Parlamentului şi deputaţilor în special.


Pornind şi de la recomandările statuate în raportul final al proiectului PNUD ,,Consolidarea capacităţii instituţionale a Parlamentului Republicii Moldova”, a fost instituită funcţia de Secretar General al Aparatului Parlamentului, ca un şef apolitic, fiind numit în funcţie de către Preşedintele Parlamentului, şi a cărui atribuţii de bază să fie planificarea strategică generală, administrarea resurselor umane şi managementul financiar.


Potrivit proiectului de lege, funcţia publică parlamentară este o funcţie publică specifică de carieră, autonomă, iar funcţionarul public parlamentar, este persoana numită în baza actului administrativ pe un termen nedeterminat în cadrul structurilor Aparatului Parlamentului, avînd un statut special, conferit de atribuţiile şi obligaţiile ce-i revin, în scopul exercitării prerogativelor constituţionale ale Parlamentului, ca organ reprezentativ suprem al poporului Republicii Moldova şi unica autoritate legislativă a statului. 


Proiectul de lege este structurat pe capitole şi secţiuni, avînd menirea asigurării   consecutivităţii şi accesibilităţii reglementărilor din proiect.


Astfel, numirea funcţionarului public parlamentar într-o funcţie publică vacantă se face prin concurs, examen sau promovare, cu respectarea criteriilor de competenţă şi profesionalism, în scopul creării unui corp de funcţionari publici parlamentari de elită, care să se supună interesului naţional şi binelui public. Pentru aceleaşi considerente, la baza activităţii funcţionarului public parlamentar stă principiul stabilităţii, care garantează realizarea raporturilor de serviciu pe un termen nedeterminat.


De asemenea, în proiect, sunt cuprinse prevederi ce stabilesc drepturile şi   îndatoririle funcţionarilor publici parlamentari, un sistem obiectiv de avansare şi de salarizare bazat pe pregătire şi competenţă profesională, disponibilitate şi răspundere, pe rezultatele obţinute în activitate şi avînd în vedere vechimea în funcţie.


Funcţionarul public parlamentar este obligat ca prin întreaga sa activitate să răspundă cerinţelor funcţiei în care este numit, să îndeplinească, în interesul public, cu profesionalism şi imparţialitate, atribuţiile de serviciu şi să se abţină de la orice faptă care ar putea să prejudicieze prestigiul funcţiei publice parlamentare şi al Parlamentului. Totodată, sunt prevăzute un şir de incompatibilităţi menite să asigure dezvoltarea unei etici profesionale şi creşterea încrederii în activitatea funcţionarului public parlamentar.


În proiect, este reglementat şi regimul răspunderii aplicabile funcţionarului public parlamentar în situaţia în care acesta încalcă obligaţiile de serviciu şi ca urmare, antrenează răspunderea disciplinară, contravenţională, civilă sau penală, în condiţiile legii.


Sunt prevăzute măsuri de protecţie socială pentru funcţionarii publici parlamentari, dreptul la o pensie decentă, care se stabileşte, în condiţiile şi în corelaţie cu reglementarea acestui drept pentru funcţionarii publici. Pentru activitatea desfăşurată, funcţionarul public parlamentar are dreptul la un salariu lunar, care să îi asigure un nivel de trai decent. Totodată, acesta urmează să beneficieze şi de sporuri, indemnizaţii, premii, şi alte plăţi care îi vor asigura buna desfăşurarea a atribuţiilor de serviciu. La sugestia, experţilor proiectului Twinning, a fost stabilit o compensaţie suplimentară sub formă de bonus jubiliar la împlinirea a 5, 10, 15, 20, 25, 30, 35 şi 40 de ani activitate în cadrul Aparatului Parlamentului. 


Datorită faptului că durata şedinţelor Parlamentului pot depăşi durata normală a timpului de muncă pentru funcţionarii publici parlamentari, s-a considerat necesar de a  stabili pentru aceştia un supliment la salariu pentru activitate prelungită în mărime de pînă la 20% din salariul lunar.


Deoarece concediul de odihnă al funcţionarului public parlamentar, coincide cu  perioada dintre sesiunile Parlamentului, s-a stabilit durata concediului de odihnă de 30 de zile lucrătoare, cu mărirea acestuia în dependenţă de vechimea în serviciu public. 


Prin conţinutul său, proiectul de lege privind statutul funcţionarului public parlamentar, urmăreşte să răspundă realităţilor şi exigenţelor legislative în domeniu şi să asigure integrarea funcţionarului public parlamentar din Republica Moldova, în dinamismul vieţii sociale moderne europene.


Din considerentele enunţate mai sus, a fost elaborat prezentul proiect de lege, pe care îl propunem Parlamentului spre examinare şi adoptare.

